b'\n_START_ARTICLE_\nInfliantai\n_START_SECTION_\nAtsiradimo prielaidos\n_START_PARAGRAPH_\n1556\xc2\xa0m. stipr\xc4\x97jant reformacijai tiek Lietuvoje, tiek Livonijos ordino ir Rygos arkivyskupo valdomose \xc5\xbeem\xc4\x97se, paa\xc5\xa1tr\xc4\x97jo ir kovos d\xc4\x97l \xc4\xaftakos sfer\xc5\xb3. Kai Reformacijos sek\xc4\x97jas, Livonijos ordino didysis magistras Johanas Vilhelmas Fiurstenbergas u\xc5\xbepuol\xc4\x97 karaliaus \xc5\xbdygimanto Augusto seser\xc4\x97n\xc4\x85, Rygos arkivyskup\xc4\x85, Brandenburgo markgraf\xc4\x85 Vilhelm\xc4\x85, pa\xc4\x97m\xc4\x97 j\xc4\xaf Kuoknes\xc4\x97je ir u\xc5\xbe\xc4\x97m\xc4\x97 visas jo valdas, \xc5\xbdygimantas Augustas buvo priverstas imtis ginklo, nes geruoju susitarti nepavyko. Karaliaus pavedimu Lietuvos lauko etmonas Mikalojus Radvila Rudasis surinko kariuomen\xc4\x99 ir \xc5\xbdygimantas Augustas, \xc5\xbeymi\xc5\xb3 didik\xc5\xb3 lydimas i\xc5\xa1\xc5\xbeygiavo prie\xc5\xa1 Livonijos magistr\xc4\x85. Magistr\xc4\x85 \xc4\xafbaugino vien kunigaik\xc5\xa1\xc4\x8dio Mikalojaus Radvilos Rudojo vadovaujamos prie\xc5\xa1akin\xc4\x97s sargybos veiksmai, imperatoriaus pasiuntinio tarpininkavimu jis \xc4\x97m\xc4\x97 r\xc5\xabpintis taikos sudarymu. Taikos derybas ved\xc4\x97 Lietuvos didysis mar\xc5\xa1alka Mikalojus Radvila Juodasis. Jam tarpininkaujant buvo pasira\xc5\xa1yta taikos sutartis su did\xc5\xbeiuoju magistru, kuris pripa\xc5\xbeino ordino pavaldum\xc4\x85 karaliui, pasi\xc5\xbead\xc4\x97jo gr\xc4\x85\xc5\xbeinti arkivyskupo valdas ir atlyginti nuostolius bei padengti karo i\xc5\xa1laidas._NEWLINE_Ordino susilpn\xc4\x97jimu pasinaudojusi Rusija 1558\xc2\xa0m. prad\xc4\x97jo Livonijos kar\xc4\x85, buvo u\xc5\xbeimti Narva ir Dorpatas (dab. Tartu), didysis magistras Johanas Fiurstenbergas pateko \xc4\xaf nelaisv\xc4\x99, magistru tapo Gotardas Ketleris. \xc4\xae kar\xc4\x85 buvo priversta \xc4\xafstoti ir Lietuvos Did\xc5\xbeioji Kunigaik\xc5\xa1tyst\xc4\x97. Pasinaudojusi proga, Danija u\xc5\xbevald\xc4\x97 Saremos sal\xc4\x85. Pasiektos paliaubos truko neilgai._NEWLINE_Didysis magistras Gotardas Ketleris, matydamas i\xc5\xa1 Maskvos gresiant\xc4\xaf pavoj\xc5\xb3 ir netek\xc4\x99s vilties apsiginti savo j\xc4\x97gomis, nuvyko pas karali\xc5\xb3 \xc5\xbdygimant\xc4\x85 August\xc4\x85 ir papra\xc5\xa1\xc4\x97 paremti bei u\xc5\xbetarti ordin\xc4\x85. Lenkijoje \xc4\xaf \xc5\xa1\xc4\xaf sumanym\xc4\x85 buvo pa\xc5\xbei\xc5\xabr\xc4\x97ta nepalankiai, ji nenor\xc4\x97jo d\xc4\x97l svetim\xc5\xb3 reikal\xc5\xb3 veltis \xc4\xaf kar\xc4\x85. Tod\xc4\x97l karalius nusprend\xc4\x97 suteikti ordinui param\xc4\x85 tik kaip Lietuvos didysis kunigaik\xc5\xa1tis. Mikalojus Radvila Rudasis 1559\xc2\xa0m. rugpj\xc5\xab\xc4\x8dio 31 d. su\xc5\xa1auk\xc4\x97 Vilniuje Lietuvos taryb\xc4\x85, \xc4\xaf kuri\xc4\x85 atvyko ordino pasiuntiniai. Kunigaik\xc5\xa1\xc4\x8dio pastangomis ir jo tarpininkavimu su jais buvo sudaryta gynybos ir puolimo s\xc4\x85junga prie\xc5\xa1 Maskv\xc4\x85. Kunigaik\xc5\xa1tis Mikalojus nedelsiant para\xc5\xa1\xc4\x97 lai\xc5\xa1k\xc4\x85 Maskvos bojarinams ir papra\xc5\xa1\xc4\x97 \xc4\xafkalb\xc4\x97ti car\xc4\x85 atlyginti Livonijai padarytas skriaudas ir sudaryti su ja sutart\xc4\xaf, nes Lenkijos karalius suteik\xc4\x97 ordinui glob\xc4\x85. Gavus neigiam\xc4\x85 atsakym\xc4\x85, buvo prad\xc4\x97ta rengtis karui. 1560\xc2\xa0m. Rusija atnaujino karinius veiksmus ir u\xc5\xbe\xc4\x97m\xc4\x97 Al\xc5\xabksn\xc4\x99 bei Viljand\xc4\xaf. Tuomet ir Lietuvos kariuomen\xc4\x97 patrauk\xc4\x97 \xc4\xaf karo lauk\xc4\x85 ir sugeb\xc4\x97jo tik persik\xc4\x97lusi per Dauguv\xc4\x85 priversti Maskvos kariuomen\xc4\x99 pasitraukti i\xc5\xa1 Livonijos. Rygos arkivyskupas ir Livonijos ponai \xc4\x97m\xc4\x97 vykdyti Ketlerio sudaryt\xc4\x85 sutart\xc4\xaf._NEWLINE_Ta\xc4\x8diau, kol Lietuva kariavo su Maskva, Livonijos pad\xc4\x97tis dar pablog\xc4\x97jo. Danijos karalius \xc4\xafteisino Saremos vyskupij\xc4\x85 ir u\xc5\xbe\xc4\x97m\xc4\x97 paj\xc5\xabrio miestus, o Estija pateko \xc5\xa0vedijos vald\xc5\xbeion. Livonijos luomai papra\xc5\xa1\xc4\x97 Abiej\xc5\xb3 Taut\xc5\xb3 Respublikos karaliaus atsi\xc5\xb3sti \xc4\xafgaliotin\xc4\xaf. Juo v\xc4\x97l tapo Mikalojus Radvila Juodasis. Derybose su Livonijos luomais jis prane\xc5\xa1\xc4\x97, kad tokiomis aplinkyb\xc4\x97mis Lietuva viena negali suteikti jiems pagalbos ir patar\xc4\x97 kreiptis \xc4\xaf Lenkijos luomus bei pam\xc4\x97ginti sudaryti su jais unijos sutart\xc4\xaf._NEWLINE_1561\xc2\xa0m. spalio 12 d. \xc4\xaf Vilniaus seim\xc4\x85 atvyko Livonijos ordino magistras Gotardas Ketleris su riteriais, Rygos arkivyskupas Vilhelmas ir rygie\xc4\x8diai tartis d\xc4\x97l Livonijos pasidavimo Lietuvai. Livonija pripa\xc5\xbeino karali\xc5\xb3 \xc5\xbdygimant\xc4\x85 August\xc4\x85 bei jo palikuonis savo valdovais. Gotardas Ketleris i\xc5\xa1 Lenkijos ir Lietuvos valstyb\xc4\x97s leno teise gavo valdyti Kur\xc5\xa1\xc4\x85 ir \xc5\xbdiemgal\xc4\x85. 1562\xc2\xa0m. vasario 17 d. Gotardas Ketleris Rygoje, ordino r\xc5\xabm\xc5\xb3 sal\xc4\x97je, po Mykolo Radvilos kojomis sud\xc4\x97jo Rygos miesto, ordino archyvo raktus ir antspaud\xc4\x85, pad\xc4\x97jo nusi\xc4\x97m\xc4\x99s savo apsiaust\xc4\x85, kry\xc5\xbei\xc5\xb3 ir paauksuot\xc4\x85 tog\xc4\x85. Mikalojus Radvila Juodasis pri\xc4\x97m\xc4\x97 priesaik\xc4\x85 i\xc5\xa1 Livonijos luom\xc5\xb3 ir naujojo Kur\xc5\xa1o kunigaik\xc5\xa1\xc4\x8dio ir Gotard\xc4\x85 Ketler\xc4\xaf paskelb\xc4\x97 Kur\xc5\xa1o ir \xc5\xbdiemgalos kunigaik\xc5\xa1\xc4\x8diu bei karaliaus vietininku Livonijoje. Likusi Livonija, lenki\xc5\xa1kai pavadinta Infliantais, buvo prijungta prie Lietuvos Did\xc5\xbeiosios Kunigaik\xc5\xa1tyst\xc4\x97s, o \xc5\xa0iaur\xc4\x97s Estija liko \xc5\xa0vedijai kaip Estijos kunigaik\xc5\xa1tyst\xc4\x97._NEWLINE_1583-99 m. Infliantuose buvo vykdoma dvar\xc5\xb3 revizija, per kuri\xc4\x85 dvarininkams reik\xc4\x97jo \xc4\xafrodyti savo teises \xc4\xaf dvar\xc4\x85.\n_START_SECTION_\nPabaiga\n_START_PARAGRAPH_\nNuo 1621\xc2\xa0m. Ni\xc5\xa1tato sutartimi \xc5\xa1vedams gavus Ryg\xc4\x85, Livonijos kunigaik\xc5\xa1tyst\xc4\x97 buvo padalinta. \xc5\xa0iaurin\xc4\x97s jos dalys (Piet\xc5\xb3 Estija ir Latvijos Vid\xc5\xbeem\xc4\x97) atiteko \xc5\xa0vedijos imperijai, ir buvo vadinamos \xc5\xa0vedijos Livonija. Pietin\xc4\x97 dalis (Latgala) liko Lenkijai-Lietuvai ir toliau buvo vadinama lenk\xc5\xb3 Livonija (Inflanty Polskie). Ji sutapo su Livonijos vaivadija._NEWLINE_Po \xc5\xa0iaur\xc4\x97s karo (1700\xe2\x80\x931721) \xc5\xa1ved\xc5\xb3 Livonijos teritorijas prijungus prie Rusijos imperijos, jos sudar\xc4\x97 Livonijos (arba Lifliandijos) gubernij\xc4\x85. Livonijos vaivadija Abiej\xc5\xb3 Taut\xc5\xb3 Respublikos sud\xc4\x97tyje i\xc5\xa1liko iki 1772 m.'